બે સાચા વચ્ચેની પસંદગીનો પડકાર લગભગ દરેક ક્ષેત્રે આપણી સામે મોં ફાડીને ઊભો રહી જાય છે. સાહસિક નિર્ણય લેવા માટે પોતાના અંતરાત્માનો અવાજ સાંભળવો જોઈએ અને આવી નિર્ણયશક્તિ અનુભવથી જ ખીલે છે. જો તમે આધ્યાત્મિક હો તો તમારો અંતરાત્મા તમને શું કરવું જોઈએ અને શું ન કરવું જોઈએ તે કહી દેશે. જ્યારે આપણે કોઇ મુદ્દે દ્વિધામાં હોઇએ અને નિર્ણય લેવા અંગે ભારે અસમંજસ પ્રવર્તતી હોય અને આપણી સમક્ષ કોઇ પણ મુદ્દાનાં સકારાત્મક અને નકારાત્મક બંને પાસાં હોય એવી સ્થિતિમાં દિમાગમાં વિચારોના દ્વંદ્વ યુદ્ધનો ભોગ બનવાના બદલે આપણો આત્મા કહે તે મુજબ નિર્ણય લેવો જોઇએ.